ΓΡΑΠΤΗ ΕΡΩΤΗΣΗ E-3631/98

υποβολή: Panayotis Lambrias (PPE) προς την Επιτροπή

(3 Δεκεμβρίου 1998)

Θέμα: Λήψη μέτρων για την ενίσχυση της χρήσης ελαιολάδου στα πλαίσια της καμπάνιας πρόληψης των καρδιαγγειακών παθήσεων

Η Ευρωπαϊκή Επιτροπή στα πλαίσια των δραστηριοτήτων της για την πρόληψη καρδιαγγειακών παθήσεων ενισχύει οικονομικά τις δραστηριότητες του Ευρωπαϊκού Καρδιολογικού Δικτύου (European Heart Network), το οποίο πρόσφατα οργάνωσε με επιτυχία σχετική καμπάνια στο Ευρωπαϊκό Κοινοβούλιο και εξέδωσε το ιδιαίτερα χρήσιμο έντυπο "Food, Nutrition and Cardiovascular disease prevention in the European Union". Εν τούτοις, βασικό άξονα στην εν λόγω καμπάνια, αλλά και το ανωτέρω έντυπο, θα έπρεπε να αποτελεί η χρήση ελαιολάδου η οποία αφ' ενός μεν έχει αποδειχθεί επιστημονικά ως η προσφορότερη δίαιτα με χαμηλά ακόρεστα, αφ' ετέρου δε αποτελεί βασικό προϊόν των Μεσογειακών κρατών μελών.

Ερωτάται η Επιτροπή αν προτίθεται να λάβει μέτρα για να υιοθετηθεί ευρεία προπαγάνδα ενίσχυσης της χρήσης ελαιολάδου με χορήγηση σχετικής οικονομικής βοήθειας προς τις Μεσογειακές Καρδιολογικές Ενώσεις που αποτελούν μέλη του Ευρωπαϊκού Καρδιολογικού Δικτύου.

Απάντηση του κ. Flynn εξ ονόματος της Επιτροπής

(04 Φεβρουαρίου 1999)

Η Επιτροπή συμμερίζεται την άποψη του αξιότιμου μέλους του Κοινοβουλίου ότι η κατανάλωση ελαιόλαδου έχει θετικά αποτελέσματα στην υγεία και ότι τα ακόρεστα λίπη διαδραματίζουν σημαντικό ρόλο σε ένα υγιεινό διαιτολόγιο. Γενικά, η δίαιτα μαζί με την σωματική άσκηση αποτελούν καθοριστικό παράγοντα της υγείας και κατά συνέπεια μια από τις προτεραιότητες του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας(1).

Η Επιτροπή δεν προβλέπει οικονομική ενίσχυση για καμπάνια προώθησης της κατανάλωσης ελαιόλαδου στα πλαίσια αυτού του προγράμματος δράσης. Η Επιτροπή υποστηρίζει ένα ευρωπαϊκό σχέδιο για την ανάπτυξη μιας βάσης για ενδεχόμενες ευρωπαϊκές συστάσεις σχετικά με ένα υγιεινό διαιτολόγιο. Το σχέδιο κατευθύνεται από το πανεπιστήμιο της Κρήτης και θα αφορά το ρόλο των λιπών στην υγιεινή δίαιτα. Η Επιτροπή επέλεξε αυτή την προσέγγιση διότι υπάρχει ανάγκη να λαμβάνεται υπόψη η δίαιτα κατά κανόνα μάλλον παρά σε επιμέρους προϊόντα. Οι ευρωπαϊκές συστάσεις σχετικά με το διαιτολόγιο θα προμηθεύσουν στην Επιτροπή ένα σημαντικό εργαλείο κατά τις εργασίες της για τη διασφάλιση της ενσωμάτωσης των απαιτήσεων υγείας στις λοιπές κοινοτικές πολιτικές όπως προβλέπεται από τις συνθήκες.

Στο πλαίσιο της κοινής αγροτικής πολιτικής (ΚΑΠ) και βάσει του κανονισμού του Συμβουλίου ΕΟΚ αριθ. 1970/80 της 22 Μαρτίου 1980 περί γενικών κανόνων εφαρμογής των ενεργειών που αποβλέπουν στην προώθηση της καταναλώσεως ελαιολάδου στην Κοινότητα(2), η Κοινότητα διεξήγαγε προγράμματα προώθησης από τις αρχές του 1980. Στόχος είναι η αύξηση της κατανάλωσης των πλεοναζόντων προϊόντων και κατά συνέπεια η συμβολή στη σταθεροποίηση των αγορών. Η έβδομη καμπάνια για την προαγωγή της κατανάλωσης ελαιολάδου στην Κοινότητα θα προωθηθεί την άνοιξη του 1999 και θα καλύπτει όλα τα κράτη μέλη με συνολικό προϋπολογισμό 15 εκατομμύρια ευρώ περίπου κατΌ έτος επί τρία συνεχή έτη, με σκοπό τη διάδοση των επιστημονικών γνώσεων σχετικά με τις θρεπτικές ιδιότητες του ελαιολάδου και θα συνοδεύεται από μέτρα όπως διαφήμιση, δημόσιες σχέσεις και προαγωγή. Όλες οι πληροφορίες προς το κοινό βασίζονται σε αντικειμενικές και σωστές επιστημονικές πληροφορίες σχετικά με τις θρεπτικές ιδιότητες του ελαιολάδου. Όλο το υλικό επικοινωνίας ελέγχεται από ένα ερευνητικό ίδρυμα το οποίο ειδικεύεται στις πτυχές της διατροφής που έχουν σχέση με την υγεία. Το ελαιόλαδο θα προωθηθεί στο πλαίσιο του "μεσογειακού διαιτολογίου", το οποίο αποδείχθηκε ότι έχει θετική επίδραση στην υγεία.

(1) Απόφαση αριθ. 645/96/ΕΚ του Κοινοβουλίου και του Συμβουλίου της 29ης Μαρτίου 1996 - ΕΕ L 95 της 16.4.1996.

(2) ΕΕ L 192 της 26.7.1980 και ΕΕ L 288 της 31.10.1980.